钦定古今图书集成/明伦汇编/氏族典/第082卷 > 吴宝秀〈吴一元〉
## 钦定古今图书集成/明伦汇编/氏族典/第082卷 > 吴宝秀〈吴一元〉

按《明外史吴宝秀传》：“宝秀字汝珍，浙江平阳人。万历
十七年进士。授大理评事，历寺副、寺正。二十六年出
为南康知府。湖口税监李道横甚，宝秀不与通。会漕
舟南还，道欲榷其货，遣爪牙持牒捕漕卒，宝秀拒不
发。道大怒，飞章劾宝秀及星子知县吴一元、青山巡
检程资阻挠税务，诏俱逮治。宝秀妻陈氏恸哭请偕”
行，宝秀不可，自经死。宝秀至京，下诏狱。大学士赵志
皋疏救星子民陈英者，约儒士走京师，伏阙讼冤。于
是抚按及南北诸臣论救者疏十馀上，帝皆不省。一
日，司礼田义汇诸疏进，帝命移狱刑部。皇太后亦闻
陈氏之死，为帝言。至九月，并释为民，归家。逾年卒。天
启中，赠太仆少卿，赐录一子。